GRAMMY ยิ้ม! คว้างานถ่ายทอดฟุตบอลรอบคัดเลือกโซนยุโรป
GRAMMY ยิ้ม! คว้างานถ่ายทอดฟุตบอลรอบคัดเลือกโซนยุโรป 
11 พ.ย. 2559

บริษท จีเอ็มเอ็ม แกรมมี่ จำกัด (มหาชน) หรือ GRAMMY เปิดเผยว่า UNION DES ASSOCIATIONS EUROPEENNES DE FOOTBALL (UEFA) ได้ดำเนินการปลดภาระค้ำประกันความรับผิดต่าง ๆ ทั้งหมดของบริษัทในฐานะผู้ค้ำประกันที่มีอยู่ต่อ UEFA ตามสัญญาได้รับสิทธิในการถ่ายทอดการแข่งขันฟุตบอลรอบคัดเลือกโซนยุโรปของรายการ 2018 FIFA World Cup ฉบับเดิมระหว่าง UEFA กับบริษัท จีเอ็มเอ็ม บี จำกัด และบริษัท ได้เข้าทำสัญญาโดยตรงกับ UEFA เพื่อให้บริษัทเป็นผู้ได้รับสิทธิในการถ่ายทอดและเผยแพร่ภาพและเสียงของการแข่งขันฟุตบอลรอบคัดเลือกโซนยุโรปของรายการ 2018 FIFA World Cup เป็นที่เรียบร้อยแล้ว
นอกจากนี้บริษัทยังได้เข้าทำบันทึกข้อตกลงกับ บริษัท บางกอกเอ็นเตอร์เทนเม้นต์ จำกัด และบริษัท บีอีซี-มัลติมีเดีย จำกัด (รวมเรียกว่า BEC) เพื่อให้สิทธิในการถ่ายทอดและเผยแพร่ภาพและเสียงของการแข่งขันฟุตบอลรอบคัดเลือกโซนยุโรปของรายการ 2018 FIFA World Cup ให้ แก่ BEC เพื่ออออกอากาศผ่านทางช่องรายการของ BEC
ขณะเดียวกันที่ประชุมคณะกรรมการบริษัทเมื่อวานนี้ (10 พ.ย.) อนุมัติการปรับโครงสร้างองค์กรและแต่งตั้งนายภาวิต จิตรกร ดำรงตำแหน่งประธานเจ้าหน้าที่บริหาร สายธุรกิจ จีเอ็มเอ็ม มิวสิค แทนนายกริช ทอมมัส ซึ่งได้รับการแต่งตั้งให้ดำรงตำแหน่งเป็นประธานที่ปรึกษาสายธุรกิจ จีเอ็มเอ็ม มิวสิค
โดยคณะผู้บริหารระดับสูงของบริษัทจะประกอบด้วย นางสาวบุษบา ดาวเรือง  ประธานเจ้าหน้าที่บริหารกลุ่ม ,นางสายทิพย์ มนตรี กุล ณ อยุธยา  ประธานเจ้าหน้าที่บริหารสายธุรกิจ จีเอ็มเอ็ม มีเดีย ,นายถกลเกียรติ วีรวรรณ ประธานเจ้าหน้าที่บริหารสายธุรกิจ จีเอ็มเอ็ม วัน ดิจิทัลทีวี ,นายภาวิต จิตรกร  ประธานเจ้าหน้าที่บริหารสายธุรกิจ จีเอ็มเอ็ม มิวสิค ,นางกานต์สุดา แสนสุทธิ์ ประธานเจ้าหน้าที่การเงิน และนางสาวจิตรลดา เฮงยศมาก ประธานเจ้าหน้าที่กฎหมาย โดยมีผลตั้งแต่วันที่ 1 ม.ค.60 เป็นต้นไป